
[bookmark: _GoBack]Cynorthwyo cynnydd disgyblion: dadansoddiad manwl o ddatblygiad cyfannol un plentyn gan gyfiawnhau’r camau dysgu nesaf
Rhagarweiniad
Lleolir yr ysgol yng nghanol tref farchnad Caerfyrddin yn Sir Gaerfyrddin. Cymraeg yw prif gyfrwng gwaith a bywyd yr ysgol. Yn adroddiad Estyn (2017) roedd 363 disgybl rhwng 3 ac 11 oed ar y gofrestr, yn cynnwys 44 oed meithrin amser llawn a 22 rhan-amser. Fe’u rhennir yn 13 dosbarth, gan gynnwys 12 dosbarth oedran cymysg. 

Mae tua 5% o’r disgyblion sy’n gymwys i dderbyn prydau ysgol am ddim. Mae hyn yn sylweddol is na’r canran cenedlaethol. Mae llawer o’r disgyblion yn siarad Cymraeg gartref ac ychydig iawn sydd o gefndir lleiafrifol ethnig. Mae’r ysgol wedi adnabod 9% o’i disgyblion fel rhai sydd ag anghenion dysgu ychwanegol ond ychydig iawn sydd â datganiad o anghenion addysgol arbennig.

Penodwyd y pennaeth i’w swydd ym mis Ionawr 2014 ac arolygwyd yr ysgol ddiwethaf ym mis Mawrth 2010. 

Ar hyn o bryd, mae’r ysgol yn ysgol arloesi. Mae hyn yn golygu ei bod yn gweithio gyda Llywodraeth Cymru ac ysgolion eraill i ddatblygu’r cwricwlwm newydd i Gymru (Donaldson, 2015).

Mae’r disgybl a arsylwyd yn ddisgybl 11 oed ym mlwyddyn 6.  Mae’r ysgol yn dilyn system setio lle mae’r disgyblion mwyaf abl a thalentog (MAT) mewn un dosbarth a’r plant sydd angen mwy o gefnogaeth mewn dosbarth arall.  Mae’r disgybl hwn yn rhan o’r dosbarth MAT ac felly mae disgwyliadau’r ysgol o’r plentyn hyn yn uchel.  Dydy pob dosbarth ddim yn aros mewn un ystafell trwy’r dydd.  Mae’r disgyblion yn cylchdroi o un ystafell i’r llall ar gyfer eu gwersi.  Mae’r system yn debyg iawn i system ysgol uwchradd.  Mae’r ysgol yn dysgu cyfrwng trawsgwricwlaidd.  Cymraeg yw’r brif iaith yr ysgol ac ym mhob gwers a addysgir, ond addysgir yn achlysurol trwy gyfwng y Saesneg er mwyn hyrwyddo sgiliau cyfathrebu a thrawsieithu’n drawsgwricwlaidd.  Ym mlwyddyn 5 a 6 hyrwyddir sgiliau llythrennedd deuol.
Roedd y dysgwr hwn yn un oedd yn hoff o fod yn ddioglyd hyd yn oed roedd yn deall y gweithgareddau yn iawn.  Yn debyg iawn i lawer o ddisgyblion eraill yn y dosbarth, roedd y plentyn o’r farn ei fod yn uwch na system yr ysgol.  Roedd hyn yn achosi problemau ymddygiad yn y dosbarth ac yn tarddu ar draws addysg y disgyblion eraill.  Roedd yn hoff iawn o ddweud ac yn mynnu ei fod yn gweld y gwaith yn rhy anodd ond ym mhob pwnc roedd ei lyfrau yn dadlau ei fod yn ddisgybl da ac yn gallu cyflawni gwaith da.  Felly'r her fwyaf er mwyn sicrhau bod y plentyn yn cyrraedd ei botensial oedd datblygu ei ymddygiad tuag at staff yr ysgol.

Casglu data
Cyn dechrau casglu unrhyw wybodaeth am y plentyn a thargedwyd roedd angen imi gyflwyno llythyr caniatâd i’r ysgol er mwyn ystyried y materion moesegol.  Arwyddwyd y llythyr gan y mentor dosbarth a’i llungopïo er mwyn i’r ysgol cadw copi o’r llythyr.  Gwnaeth y myfyriwr cadw’r ddogfen hyn yn ei ffeil trwy gydol yr ymchwil (Atodiad 1).  Eglurais i’r disgybl cyn i’r proses ymchwilio gychwyn y caniateir iddo dynnu’n ôl o’r ymchwiliad ar unrhyw adeg.  Trwy gydol yr aseiniad bydd plentyn yn cael ei gyfeirio fel ‘plentyn’ neu ‘bachgen’.  Gan ystyried canllawiau moesegol gweithio gyda phlant roedd rhaid cadw’r plentyn yn ddiogel ac felly mae’r plentyn yn cael ei gyfeirio yn anhysbysrwydd (BERA, 2011).  Er mwyn cyflawni’r aseiniad hwn defnyddiwyd y dull mosaig (Clark & Moss, 2011).   Penderfynais ddefnyddio’r dull Mosaig oherwydd mae'r ymagwedd Mosaig yn galluogi plant ifanc ac oedolion i fod yn rhan o 'wneud ystyr' gyda'i gilydd. Mae hon yn ddull aml-ddull y gellir ymuno â ffotograffau, teithiau a mapiau, arsylwi ac i’r plant siarad er mwyn cael dealltwriaeth ddyfnach o’u bywydau.  Mae’r dull hyn wedi cael ei ddefnyddio mewn llawer o astudiaethau yn y cyfnod sylfaen (Clark a Moss, 2011).  Hefyd mae gan yr ymagwedd Mosaig botensial fel offeryn i'w ddefnyddio gyda phlant hŷn, yn enwedig y rheini ag anawsterau cyfathrebu neu y mae Saesneg yn iaith ychwanegol iddynt.  Felly mae’r dull Mosaig yn galluogi rhoi ymagwedd gyfanistig tuag at asesu deallusrwydd (Clark a Moss, 2011).  

Mae’r dull Mosaig yn ddull sy’n casglu data ansoddol.  Mae data ansoddol yn anodd i ddehongli canlyniadau a'u cyffredinoli gan fod yr ymchwil hyn yn canolbwyntio ar un disgybl penodol.  Gwelir bod gan y dull Mosaig cysylltiadau gyda damcaniaeth adeileddiaeth Jean Piaget oherwydd gwnaeth Piaget arsylwi plant eu hunain ar sut oeddynt yn dysgu ac yn datblygu.  Pwysleisiodd Piaget bod plant yn dysgu gan ddefnyddio eu synhwyrau a'u symudiadau (Cremin a Arthur, 2014).  Roedd hyn yn waith gwreiddiol ac yn bwysig iawn oherwydd credwyd bod y baban yn llechen wag yn aros i gael ei ysgrifennu arno.  Dyma gyflwyniad y plentyn fel dysgwr gweithgar (Cremin a Arthur, 2014).  Roedd Piaget yn canolbwyntio ar sut oedd yr amgylchedd yn effeithio datblygiad plentyn a dylai athrawon cynnig propiau ac adnoddau gweladwy cefnogol (Grigg, 2015).  Felly ar gyfer Piaget, mae’n dadlau bod plant yn dysgu o’r gweithgareddau a’r gwrthrychau y maent yn dod ar eu traws, yn hytrach na thrwy eu rhyngweithiadau (Cremin a Arthur, 2014).  
Wrth edrych ar y data mae modd bod yna gysylltiad mewn Adeileddiaeth Gymdeithasol Lev Vygotsky.  Roedd Vygotsky yn cefnogi datgan Piaget, bod plant yn ddysgwyr gweithgar ond yn credu bod dysgu yn digwydd trwy’r rhyngweithiadau a gafodd dysgwyr â eraill mwy profiadol (Cremin a Arthur, 2014).  Mae barn Vygotsky yn llawer mwy cymdeithasol.  

Trwy gydol fy amser ar leoliad PAP arsylwais y dosbarth cyfan ac yn enwedig y fy mhlentyn targed.  Mae rhaid cofio bod y dull Mosaig wedi cael ei chreu er mwyn asesu cynnydd disgyblion yn y cyfnod sylfaen ac felly mae defnyddio’r dull hyn ar gyfer blwyddyn 6 yn mynd i fod yn her.  Un o’r pethau pwysig i wneud wrth arsylwi oedd gwrando ar y plentyn.  Roedd yn bwysig gwrando er mwyn dangos empathi ac ystyried beth oedd y plentyn yn credu a fydd yn gymorth yn ei addysg (Clark a Moss, 2011).  Yn yr amser nad oeddwn yn addysgu fe arsylwais ar wersi athrawon profiadol er mwyn tracio datblygiad y plentyn targed yn y dosbarth.  Tra’r oeddwn yn arsylwi’r plentyn cadwais gofnodion gwybodaeth sy’n deillio o broses o arsylwi ac asesu.  Gwnaeth y dull yma fy helpu i gofio mannau cychwyn y plentyn ac mae’n gofnod gweladwy o’r cynnydd (Clark a Moss, 2011).  Mae’r ffordd hon yn galluogi’r ysgrifennwr i gynnwys pob manylyn am y plentyn er adeiladu darlun cyflawn o’i ddatblygiad ymhob maes dysgu (Clark a Moss, 2011).  Wrth ysgrifennu sylwadau, medrais gael cofnod clir a pharhaol yn fy meddwl ynglŷn â’r plentyn hwn er mwyn cael y gorau allan ohono.  Hefyd gall y broses hon fod yn hir ac yn straen i’r ymchwilydd sy’n gyfrifol am eu hysgrifennu oherwydd mae llawer o bwysau i ganolbwyntio ar gynnydd addysg y disgyblion eraill.  
Trwy gydol fy mhrofiad addysgu proffesiynol yn yr ysgol a phenodwyd, roeddwn yn casglu esiamplau o waith gwnaeth y plentyn cyflawni mewn fy ngwersi.  Ar ôl marcio’r gwaith wnes i lungopïo gwaith y disgybl a’u rhoi yn y ffeil PAP.  Mae hyn yn dangos tystiolaeth gref o gynnydd y plentyn yn ystod y dair wythnos ac mae’n dangos asesu o ddysgu’r plentyn.  Y broblem mewn llungopïo gwaith disgyblion yw'r ffaith mae’n gostus i’r ysgol oherwydd mae angen defnyddio papur er mwyn llungopïo’r gwaith.  I leihau’r costau argraffu ac arbed adnoddau’r ysgol fe dynnais luniau o’r gwaith ar dabled yr ysgol a’u lawr lwytho i mewn i ffon gof.  Mae’r ffon gof yn cael ei chadw’n ddiogel gyda chyfrinair ac felly dim ond y myfyriwr a’r mentor sydd gyda’r hawl i fynd mewn iddo.

Tynnais luniau o’r disgybl yn gweithio ar y tasgau er mwyn dangos tystiolaeth o ran sut oedd y plentyn yn gweithredu ar y tasgau.  Y broblem o ran tynnu lluniau yw bod y plant yn ymwybodol fy mod yn cymryd lluniau ohonynt.  Mae hyn yn dylanwadu ar ymdrech y plant oherwydd maent yn teimlo eu bod yn cael eu hasesu.  Roedd rhaid i mi ystyried hefyd bod y broses o ddefnyddio a dehongli cymhlethdod data a ddangosir trwy ddefnyddio lluniau (Clark a Moss, 2001).  Bu’n rhaid i mi fod yn gyfrinachol ar y ffordd yr oeddwn yn cymryd lluniau o’r plentyn targed trwy cymryd lluniau o blant eraill hefyd.      

[bookmark: cysill]Dadansoddi’r dysgwr
Y model a ddefnyddiais er mwyn dadansoddi’r dysgwr oedd y model ASG (Nottingham, 2013).  Roedd y model yma’n ffurf dda i asesu cynnydd y plentyn o ran ei agweddau, sgiliau a'i wybodaeth tuag at ddysgu ei hunain.

Mae’r plentyn a arsylwyd yn fachgen 11 oed ac yn ddosbarth blwyddyn 6.  Wrth arsylwi’r plentyn roedd yn amlwg ei fod yn hoff iawn o gynnal sgyrsiau gyda phlant eraill y dosbarth.  Yn amlwg doedd ganddo ddim ffrind gorau penodol oherwydd roedd yn hoff iawn yn siarad gydag unrhyw aelod o’r dosbarth, hyd yn oed athrawon.  Wrth edrych ar y nodiadau a chasglwyd (Atodiad 2) roedd y bachgen yn hoff iawn o gymryd rhan mewn gweithgareddau grŵp oherwydd roedd hyn yn gyfle iddo siarad gyda’i gyfoedion.  Yn y llun (Atodiad 2) mae’r bachgen yn dangos ei fod yn ddigon parod i helpu disgyblion eraill yn eu gwaith ac yn y llun mae hyn yn amlwg oherwydd mae’n helpu’r ferch i ddatrys problem dechnegol ar y chromebook.  Gwnaeth hyn ddangos elfennau o ddamcaniaeth Vygotsky bod plant yn hoff o ddysgu wrth ei gilydd yn annibynnol.  Os mae’r proses dysgu yn un sy’n gymdeithasol yna mae’n dilyn y dylai’r addysgu delfrydol ddefnyddio dulliau dysgu cydweithredol (Cremin a Arthur, 2014).  Mae’r rhain yn ei gwneud yn ofynnol i ddysgwyr datblygu medrau gwaith tîm a gweld dysgu unigol yn ymwneud yn hanfodol a llwyddiant dysgu grŵp.  Gellir hyrwyddo trafodaeth trwy gyflwyno cysyniadau neu broblemau penodol a’u harwain gan gwestiynau cyfarwyddedig, cyflwyno ac egluro cysyniadau a gwybodaeth, a chyfeiriadau at ddeunydd a ddysgwyd yn flaenorol (Cremin a Arthur, 2014).   Mae Atodiad 3 hefyd yn dangos y bachgen yn trafod gwaith gyda’i ffrind.  Trwy’r wers roedd y bachgen yn dangos sut i greu fformat erthygl papur newydd ar chromebook ei ffrind.  Roedd hyn yn beth da i weld oherwydd roedd y bachgen yn dangos ei ddealltwriaeth gyda chyfrifiaduron ac yn portreadu ei gymhwysedd digidol trwy siarad.  Yn ôl Vygotsky (1978) mae angen rhyngweithio gydag eraill sydd yn ddylanwad cryf ar ddealltwriaeth gysyniadol y dysgwr (Muijs a Reynolds, 2005).  

Gan edrych ar ei waith llythrennedd yn y Gymraeg a’r Saesneg roedd y bachgen yn dangos bod y gallu ganddo i greu gwaith da (Atodiad 4).  Yn anffodus, roedd yn tueddu bod yn heriol ac yn mwynhau achwyn ei fod yn methu gwneud y tasgau.  Roedd yn mynnu sylw ac yn hoff iawn o dorri ar draws plant eraill.  Torrodd y bachgen ar draws yr athro pan oedd yn egluro tasgau.  Rhybuddiodd yr athro i beidio a siarad a fod mor amharchus, parhaodd i siarad heb gymryd unrhyw sylw o’r athro.  Mae’n fachgen sydd yn pwdu bob amser os nag oedd yn yr amlygrwydd.  Bydd yn dweud ‘na allaf wneud y gwaith hwn, mae’r gwaith yn anodd, rwy wedi blino’.  Pan ddaeth yn amser i fi ddysgu’r dosbarth roeddwn yn pryderus ar sut fydd y bachgen yn ymateb.  Ar ôl sgwrsio gyda’r athrawon cytunodd pawb ei fod yn ceisio sylw.  Roeddwn yn gwybod bod y gwaith o fewn gallu’r plentyn ac felly rhoddais y lleiafswm o ataliadau er mwyn ei helpu i ganolbwyntio yn enwedig yn ystod tasgau ysgrifennu helaeth.  Fel y dangosir yn atodiad 2, mae’n ymlacio wrth weithio ar y cyfrifiadur, roedd yn ffordd lwyddiannus iddo ganolbwyntio.  Gwnaeth y bachgen cyfleu gwaith da iawn hefyd pan yn ysgrifennu Ffeil o Ffeithiau Denmarc fel y gwelwyd yn Atodiad 5.  Dangosir gwaith oedd yn cyflwyno'r ddinas yr oeddent yn astudio ac yr atyniadau diddorol yn Nenmarc.  Mae atodiad 6 yn dangos faint oedd y bachgen yn canolbwyntio ar y dasg wrth iddo weithio tu blaen y cyfrifiadur.  Mae atodiad 2 a 3 hefyd yn dangos ei frwdfrydedd i weithio ar y cyfrifiaduron wrth iddo helpu’r plant a oedd yn cael trafferth yn eu defnyddio.  Yn amlwg roedd y plentyn yn dangos llawer o frwdfrydedd i weithio pan oedd yn cael y cyfle i weithio gyda chyfrifiaduron oherwydd roedd yn holi pa gyfrifiadur oedd yn hoff o weithio arno (Atodiad 7).  Mae’r ysgol yn defnyddio chromebooks ac Apple iMac ac roedd yn mynegi ei farn ei fod yn hoff o ddefnyddio iMac.  Yn anffodus yn y wers hon dim ond chromebooks oedd ar gael.  Serch hynny mae cymhwysedd digidol y plentyn wedi dangos i fod yn weithgar ac yn canolbwyntio pan mae’n helpu ei gymdogion ac yn parhau i weithio ar ei waith ei hunain.  

Wrth edrych ar esiampl o waith y plentyn yn ysgrifennu llythyr i Holluf Pile Skole mae’n cyrraedd lefel 4 yn ei darged cyrhaeddiad.  Y rheswm am hyn yw’r ffaith ei fod yn defnyddio paragraffau i gyflwyno’i waith yn drefnus ac mewn dilyniant i bwrpas y darllenydd.  Nid yw ei lawysgrifen yn glir iawn falle oherwydd mae bob amser yn frysio i orffen. Mae’n sillafu mwyafrif o’r geiriau sydd o fewn ei brofiad yn gywir ac yn treiglo’n gywir ar adegau.
     
Mae’r bachgen yn dangos sgiliau darllen ei fod yn darllen clir ac yn hyderus yn enwedig yn darllen Saesneg.  Trwy gydol gwersi llythrennedd ac ieithoedd roedd angen cynllunio’r gwaith ysgrifenedig cyn gwneud y dasg.  Roedd yn dangos dealltwriaeth o’r prif syniadau, y digwyddiadau a’r cymeriadau fel gwelwyd mewn esiampl o waith Saesneg yn atodiad 12.  Roedd yn gallu cywain a galw i gof am y cymeriad yr oedd yn ysgrifennu amdano.

Mewn gwersi Mathemateg a rhifedd unwaith eto (pan oedd yr athro yn cymryd y wers) roedd y plentyn yn dangos agweddau tebyg i’r agwedd mewn gwersi llythrennedd.  Roedd yn deall yn iawn beth oedd angen gwneud ond roedd ei agwedd yn negyddol a rhaid iddo siarad ag amharu ar y wers.  Yn aml yr un stori fydd ganddo bod y gwaith yn rhy anodd.  Yn ystod fy amser ar PAP roedd yr ysgol yn pwysleisio bod angen i wersi rhifedd gynnwys cwestiynau datrys problemau bywyd go iawn.  Pwysleisiodd gwaith Piaget (1976) bwysigrwydd dysgu gweithredol, lle roedd plant yn rhydd i holi, archwilio a phrofi yn y broses o adeiladu eu gwybodaeth eu hunain.  Roedd yn ffafrio’r mynegiant ‘adeiladu yn hytrach na chyfarwyddyd’ (Piaget, 1976) oherwydd ei fod yn argyhoeddedig bod plant yn dysgu orau pan fyddant yn gwneud pethau drostynt eu hunain (Piaget, 2001), yn hytrach na derbyn cyfarwyddiadau gan oedolion (Grigg, 2015).  Hynny yw mae’n ddull asesu ar gyfer dysgu’r plentyn i weld a oedd yn gallu defnyddio’r sgiliau a ddysgodd mewn sefyllfaoedd bywyd go iawn megis cyfnewid arian.  Denmarc oedd thema’r ysgol y tymor hyn ac felly roedd yr ysgol eisiau i’r disgyblion ddysgu am y Danish Krone mewn Mathemateg.  Felly, gan gynnwys cymorth staff yr ysgol, nod y gwersi oedd i gyfnewid punnoedd i Danish Krone.  Rhaid i mi hefyd gofio bod disgwyliadau sgiliau rhifedd hyn yn dod o’r cwricwlwm a disgwylir disgyblion yng nghyfnod allweddol 3 eu cyflawni.  Felly i’r plentyn penodol hwn ddeall yr hyn sydd ei angen gyda pheth cymorth gennyf mae’n dangos lefel dda o ddealltwriaeth a gwybodaeth mathemategol.  

Dangosodd y bachgen ei fod yn gallu datblygu strategaethau ar gyfer datrys problemau, ac yn cyflwyno gwybodaeth a chanlyniadau’n systematig.  Chwiliodd am ateb drwy roi cynnig ar ei syniadau ei hunain.  Roedd yn defnyddio ei ddealltwriaeth o werth lle i luosi rhifau cyfan a degolion.  Roedd yn disgrifio sefyllfaoedd yn fathemategol gan ddefnyddio symbolau, geiriau a diagramau ac yn tynnu eu casgliadau eu hunain.  Roedd hyn yn dyst mewn gwaith ymchwilio’r plant am lawiad Caerfyrddin ac Odense, Denmarc (Atodiad 11).  Roedd y disgyblion yn disgrifio’r data trwy ateb cwestiynau ac yn ei dadansoddi gan wneud gwaith cyfrifo.  

Yn y pwnc gwyddoniaeth roedd y bachgen yn dangos dealltwriaeth am blanhigion.  Yn y wers gwyddoniaeth roedd angen casglu a chyflwyno gwybodaeth ar ffotosynthesis (Atodiad 9).  Cynigais opsiynau i’r disgyblion i benderfynu sut oeddent yn mynd i gyflwyno’r wybodaeth yn eu llyfrau.  Ar y dechrau roedd y bachgen yn amau ei fod yn ansicr ac yn dweud nag oedd yn gwybod beth oedd e fod i wneud i gyflwyno ffotosynthesis.  Yn fy marn i roedd y disgybl yn ansicr oherwydd efallai doedd e ddim yn gwybod sut i ysgrifennu’r broses ffotosynthesis.  Felly gofynnais iddo ‘Sut gallet ti gyflwyno’r wybodaeth am ffotosynthesis yn dy ffordd dy hunain?’  Roedd angen pwyslais ar y ffaith mae cyflwyno yn y ‘ffordd ei hunain’ oedd yn bwysig oherwydd roedd hyn yn cynnig dewisiadau ar sut i gyflwyno gwybodaeth, yn hytrach na gofyn iddo i ailadroddi’r wybodaeth am ffotosynthesis mewn geiriau ei hunain.  Gan roi dewis i’r disgyblion oedd modd asesu’r plant i weld pa strategaethau roeddent yn hoff o ddefnyddio er mwyn cyflwyno gwybodaeth.  Yn ddiddorol dewisodd y bachgen i wneud stribed comig i gyflwyno’r wybodaeth (Atodiad 10).  Eglurodd y plentyn beth mae’r lluniau yn dangos er mwyn i blanhigyn gallu gwneud ffotosynthesis.  Yn hytrach na disgrifio’r broses ffotosynthesis mewn geiriau fel gwnaeth llawer iawn o’r plant eraill roedd y bachgen yma’n dangos y wybodaeth yn weladwy trwy ddefnyddio stribed comig.  Yn anffodus nag oedd wedi gorffen ei waith o fewn y wers ond fe lwyddodd i ddangos yn y lluniau beth yw’r prif nodweddion ffotosynthesis.  Er mwyn iddo ddatblygu’r gwaith ymhellach dwi’n credu gall y disgybl cynnwys disgrifiad bach o dan y lluniau er mwyn dangos beth mae pob llun yn dangos.  Ar hyn o bryd mae’r targed cyrhaeddiad y disgybl yn lefel 4 gan ei fod yn gallu darganfod a defnyddio amrywiaeth o syniadau, gwybodaeth a thystiolaeth yn ei waith.   



Camau nesaf
Sylweddolais bod y bachgen yn hoff iawn o gymdeithasu gyda’i gyfoedion ac felly roedd hyn yn amharu ar addysg ei hun ac addysg y disgyblion eraill.  Gan fod hyn yn dangos i fod yn heriol yr wyf am sicrhau cyfleoedd i’r disgybl i weithio mewn grwpiau neu parau er mwyn annog ei ddysgu. Gan ei fod yn mwynhau siarad gyda ffrindiau a bydd gweithgareddau trafod sy’n gysylltiedig ar destunau pwnc yn fantais i’r disgybl er mwyn ymestyn ei ddysgu.  Yn ôl Vygotsky mae plant yn dod i ddeall eu byd trwy ryngweithio â phobl eraill, plant ac oedolion mwy profiadol (Cremin a Arthur, 2014).  Mae Haylock a Cockburn (2013) yn cefnogi hyn gan ddweud bod cyfathrebu canlyniadau’n dda er mwyn datblygu ei ffordd o feddwl yn y modd mathemategol.   Roeddwn yn sylwi yn y gwersi ieithoedd bod ei ffrind yn ei helpu i ddod o hyd i brif syniadau rhai testunau ac yn trafod gyda’i gilydd am eu barn.  Mae’n edrych bod ganddo sgiliau trafod cryf ac felly mae angen manteisio ar y cyfleoedd ble mae’r disgybl hyn yn gallu cymryd rhan mewn trafodaethau.  
Wrth edrych nôl ar y broses casglu data teimlaf fod yr ymchwil yn llawn cyfyngiadau oherwydd mae’r wybodaeth a gasglwyd ddim yn dangos ystod eang o addysg y plentyn.  Hefyd dydy’r data ddim yn wir yn dangos y ffyrdd gorau y mae’r plentyn yn dysgu.  Credaf fod cyfyngiad amser wedi effeithio proses yr ymchwil hyn gan mai dim ond tair wythnos o brofiad addysgu oedd gennym i arsylwi’r plentyn.  Mae’r cyfyngiad hyn wedi cael effaith mawr ar y canlyniadau gan nad ydwyf wedi llwyddo i gasglu data sy’n gysylltiedig â phrif nodweddion dysgu’r disgybl na’r gweithgareddau gorau sy’n effeithio ar ei gynnydd o fewn pynciau.  Os byddai’n cael cyfle i wneud ymchwil sy’n debyg i hyn eto byddai’n sicrhau bod gen i’r amser i gasglu ystod eang o ddata er mwyn ateb nod yr ymchwiliad.  Mae tair wythnos ddim yn addas i gasglu data’r plentyn yn enwedig pan rydym yn ceisio datgelu lefelau targed y disgybl a hefyd datgelu’r camau nesaf i’r disgybl.  Teimlaf mai pryn iawn o amser oedd gen i gyflawni’r holl ddulliau llais y plentyn yn y model mosaig ac felly roeddwn wedi methu casglu data yn y ffurf mapiau.  Wrth gynllunio’r ymchwiliad yn well y tro nesaf, gallaf gynnwys elfen arall o’r dull mosaig sef mapiau a nodwyd yn Clark a Moss, 2011.  Trwy hyn gallaf gasglu gwybodaeth o’i hoff lefydd yn yr ysgol a chasglu ffotograffau o'r llefydd penodol.  Byddai hyn wedi rhoi cynnig i mi feddwl am strategaethau addysgu gwahanol sy’n addas i anghenion y disgybl a dargedwyd.  Felly os caiff mwy o amser i asesu’r plentyn a rheoli’r amser dysgu’n dda, yn seiliedig o’r canfyddiadau’r ymchwiliad hwn, dwi’n sicr byddaf yn gallu gwrando ar deimladau a barn disgyblion yn fy ngalluogi i ddysgu’n fwy effeithiol yng nghyfnod allweddol dau.

Yng ngoleuni’r data a gafwyd, gellid awgrymu, er mwyn i’r plentyn ag arsylwyd gwneud cynnydd priodol, mae angen imi ystyried pa weithgareddau a thestunau dysgu y gallid eu rhoi ar waith i ddenu brwdfrydedd y plentyn ac, yn ei dro, ei gyrhaeddiad academaidd.  Rwy’n anelu at sicrhau bod gennyf atgoffa gweledol yn cael eu harddangos yn glir ar y bwrdd gwyn rhyngweithiol a byddaf yn sicrhau bod pawb yn y dosbarth yn gallu i’w weld yn glir.  Dwi am gynnig strategaethau ymddygiad newydd i fy nosbarth er mwyn sicrhau na fyddwn yn derbyn ymddygiad annerbyniol am fod hyn yn amharu ar addysg pawb yn y dosbarth.  Un o’r strategaethau dwi am gynnal yw’r ffyn lolipop oherwydd trwy weld rhywbeth gwahanol fel prop syml fe fydd y plentyn yn cadw ei sylw ar y gwaith.    

Wrth edrych nôl ar yr arsylwi pan oedd y plentyn yn mynnu ei fod yn gweld y gwaith yn rhy anodd mae angen i mi adfyfyrio ar fy addysgu fan hyn.  Mae rhaid i mi ystyried a yw fy nghynllunio yn ddigon clir i gynnal addysgu’r disgyblion.  Yn wahanol i’r ysgol lle oeddwn i ar gyfer PAP1, dydy’r ysgol dwi ynddo ar hyn o bryd ddim yn pwysleisio llawer ar y Meini Prawf Llwyddiant.  Wrth adfyfyrio fy nghynlluniau gwersi dwi’n credu ei fod yn effaith ar ddysgu’r plant oherwydd nid ydynt yn sicr beth sydd angen gwneud i gyrraedd nod y wers.  Felly i wella’r ansicrwydd o ran tasgau dwi am gyflwyno’r meini prawf llwyddiant ar y bwrdd gwyn neu ar y bwrdd rhyngweithiol er mwyn i’r plant gallu eu defnyddio pryd bynnag y maent yn cael trafferth.  Yn dibynnu ar y gwersi byddaf yn rhoi cynnig i’r disgyblion i ddewis eu meini prawf llwyddiant.  Bydd hyn yn rhoi cyfle i’r disgyblion i gymryd elfen o reolaeth ar ddysgu ei hunain ac yn creu cyfleoedd i wneud penderfyniadau ar ddysgu eu hunain (Alexander et al, 2010).         

Tra oeddwn yn arsylwi’r plentyn roedd yn deall mwyafrif o’r gwaith yn iawn oherwydd roedd y gallu ganddo i egluro syniadau i blant eraill ac yn gwerthuso barn plant eraill.  Y broblem sydd gan y plentyn yw’r ffaith mae’n tueddu mynd ar drywydd anghywir a dechrau siarad yn gymdeithasol yn hytrach na chadw ffocws ar y dasg.  Mae hyn weithiau yn gallu trosglwyddo i ymddygiad sy’n annerbyniol ac felly mae’n amharu ar addysg y plant a’i hunain hefyd.  Un o’r gweithgareddau hoffwyd cymryd mwy o ran ynddo yw grwpiau trafod ac yn rhannu gyda’r athro.  Dwi’n meddwl bydd llawer iawn o’r dosbarth yn enwedig y disgybl targed yn hoff iawn o gymryd rhan mewn addysgu deialog yn enwedig mewn gwersi gwyddoniaeth pan fydd gofyn i’r disgyblion i gynllunio arbrawf.  Mae’n gyfle i’r disgyblion i gyd weithio gyda’i gilydd i drafod, adlewyrchu ac addasu eu syniadau (Cremin a Arthur, 2014).  Ar ôl arsylwi’r disgybl targed dwi’n credu byddai’r disgybl yma’n hoff iawn i gydweithio’n fwy aml gyda’r disgyblion eraill.  Fel nodwyd Vygotsky, (1978), os ydy addysgu’n gymdeithasol, yna dylai’r dysgu delfrydol ddefnyddio dulliau dysgu cydweithredol.  Yn ôl Hattie, (2012) mae trafodaeth dosbarth yn rhoi’r ymyrraeth effeithiol fwyaf mewn addysgu.  Felly er mwyn datblygu addysg y plentyn ymhellach dwi’n credu mai gosod gweithgareddau diddorol sy’n galluogi’r disgybl i drafod gydag aelodau eraill y dosbarth yw’r ffordd ymlaen fan hyn.  

Casgliadau
Wrth edrych dros y wybodaeth a chefais o’r aseiniad hwn o ran fy ngwybodaeth bersonol o asesu ar gyfer dysgu ni chredaf bod cynnal ymosodiad mosaig wedi bod yn effeithiol i ddatgelu cynnydd fy nharged disgybl.  Dwi ddim yn dadlau bod yr ymosodiad mosaig yn aneffeithiol ond yr amser a chefais i dracio cynnydd y disgybl yn anrhesymol i nodi unrhyw newidiadau a gall wedi dangos gan y plentyn erbyn diwedd fy lleoliad.  Mae rhaid cofio hefyd bod y dull mosaig wedi cael i’w greu er mwyn asesu cynnydd disgyblion yn y cyfnod sylfaen (Clark a Moss, 2011), a does dim llawer o astudiaethau sy’n dangos ei effeithiolrwydd yng nghyfnod allweddol dau.  

Gan ddefnyddio’r model ASG (Nottingham, 2013) roedd hyn wedi fy ngalluogi i greu strwythur o’r data ac yn fy ngalluogi i weld beth oedd angen i mi asesu o’r disgybl.  Roedd sgiliau’r disgybl yn dda yn enwedig ei sgiliau deallusol o’r tasgau.  Roedd ei sgiliau cymdeithasol a chyfathrebu yn dda hefyd ond teimlaf fod y crwt ddim yn gwybod pryd mae angen ymdaweli pan fydd un o aelodau staff yn siarad â’r dosbarth.  Er hynny roedd y disgybl yn hoff iawn yn cymdeithasu gyda phlant ac oedolion yn y dosbarth ac roedd hyn yn gryfder mawr iddo.  Sylweddolais fod angen i mi addasu’r cydbwysedd y gwersi er mwyn cynnal mwy o weithgareddau trafod.  Gan fod digon o sgiliau deallusol a chymdeithasol ganddo bydd hyn yn chwarae mantais iddo i drafod testunau gyda’r dosbarth.  Roedd yn hoff iawn o helpu plant pan oeddent yn cael trafferth, felly roedd hyn yn rhoi rôl iddo o fewn y dosbarth yn dangos ei fod yn gallu helpu i arwain dysgu ei gymdogion.  

Ar y cyfan roedd gwybodaeth y plentyn targed yn dda gan fod ei sgiliau deallusol yn ei alluogi i wneud synnwyr o’r tasgau a osodwyd.  Roedd ei sgiliau rhifau yn rhagorol (Atodiad 8) wrth iddo gyfnewid gwerthoedd arian.  Roedd y sgiliau rhifedd a ddangoswyd fan hyn yn ddisgwyliedig gan plentyn cyfnod allweddol tri ac felly mae hyn yn arwydd cadarnhaol yn nhymor yr haf blwyddyn 6 cyn iddo fynd i’r ysgol uwchradd.  

Roedd safon llythrennedd yn dda hefyd ond doedd gan y plentyn ddim yr un diddordeb mewn Cymraeg a Saesneg i gymharu â Mathemateg.  Mae’r dystiolaeth a chasglwyd wedi dangos ei fod yn deall y dasg yn iawn ond mae’n cymryd tipyn i’w herio er mwyn iddo gwblhau’r gwaith.  Bydd rhaid i mi sicrhau mewn gwersi ieithoedd ei fod yn ddiddorol i ddysgu er mwyn cynnal brwdfrydedd y plentyn.

Gwaith ffeil ffeithiau Denmarc.

Atodiad 6
Llun yn gweithio o flaen cyfrifiadur.

Llun o’r bachgen yn gweithio

